b'\n_START_ARTICLE_\nBantustan\n_START_SECTION_\nPovijest nastanka bantustana\n_START_PARAGRAPH_\nKorijeni bantustana le\xc5\xbeali su u zakonskim aktima - Land Acts (Zemlji\xc5\xa1nji akti) izglasanim 1913. i 1936., koji su odredili male ra\xc5\xa1trkane krpice zemlje po velikom teritoriju Ju\xc5\xbene Afrike, kao rezervate za domoroda\xc4\x8dko crna\xc4\x8dko stanovni\xc5\xa1tvo. \xc5\xa0irenje, konsolidacija i premje\xc5\xa1tanje tih podru\xc4\x8dja zbilo se u sljede\xc4\x87im dekadama, do 1950.-ih ukupna povr\xc5\xa1ina bantustana iznosila je 13% ukupne povr\xc5\xa1ine Ju\xc5\xbene Afrike, dok su istovremeno crnci \xc4\x8dinili najmanje 75% ukupnog stanovni\xc5\xa1tva. _NEWLINE_Veliki promotor ideje bantustana bila je ju\xc5\xbenoafri\xc4\x8dka Nacionalna partija, koja je do\xc5\xa1la na vlast, nakon izbora 1948.), u kojoj se posebno isticao tada\xc5\xa1nji ministar za domoroda\xc4\x8dka pitanja Hendrik Frensch Verwoerd (kasniji premijer 1958. - 1966.), koji je poduzeo niz mjera, koje su trebale bijelcima osigurati ve\xc4\x87inu u zemlji._NEWLINE_Bantustani su ozakonjeni 1951., za vrijeme premijera Daniela Francoisa Malana Zakonom o upravi Bantustana (Bantu Authorities Act), kojim je za bantustane predvi\xc4\x91eno oko 13% od ju\xc5\xbenoafri\xc4\x8dkog teritorija. Bantustani su bili perfidni administrativni trik za isklju\xc4\x8denje crnaca iz politi\xc4\x8dkog sistema Ju\xc5\xbenoafri\xc4\x8dka Unije u okviru politike apartheida, odnosno rasne segregacije. Bantustani su organizirani na bazi etni\xc4\x8dkih i jezi\xc4\x8dnih grupacija, koje su definirali bijela\xc4\x8dki etnografi, tako je KwaZulu odre\xc4\x91en za narod Zulu, a Transkei i Ciskei za narod Xhosa. Druge skupine dobile su proizvoljno definirane bantustane; Pedi, Basotho, Venda, Tsonga, Svazi. _NEWLINE_Lokalne plemenske vo\xc4\x91e bile su prisiljene vladati svojim bantustanima. Oni koji bi pru\xc5\xbeili otpor, bili bi smjenjeni ili nasilno svrgnuti s vlasti. Tijekom vremena, izrodila se bantustanska elita koja je imala interes u odr\xc5\xbeavanju ovog sustava, Ona je pridonijela njegovu okrupnjavanju, iako su gotovo u potpunosti ovisili o podr\xc5\xa1ci bijelih vlastodr\xc5\xbeaca iz Pretorije._NEWLINE_Uloga homelanda dodatno je pro\xc5\xa1irena 1959. Zakonom o Bantu samoupravi (Bantu Self-Government Act), kojim je inaugurirano na\xc4\x8delo odvojenog razvoja i formalno data samouprava bantustanima. U isto vrijeme crnci su izgubili neka prava, koja su im dotad vrijedila u Ju\xc5\xbenoafri\xc4\x8dkoj Uniji, od kojih je najve\xc4\x87e bilo dr\xc5\xbeavljanstvo. Proces je zavr\xc5\xa1en izglasavanjem Zakona o dr\xc5\xbeavljanstvu crnaca (Black Homelands Citizenship Act) iz 1970., po kojem su svi biv\xc5\xa1i crni gra\xc4\x91ani Ju\xc5\xbenoafri\xc4\x8dke Unije, automatski postali gra\xc4\x91ani svog bantustana (prema njihovoj etni\xc4\x8dkoj skupini), bez obzira na to \xc5\xa1to oni nisu nikad u \xc5\xbeivotu kro\xc4\x8dili nogom na taj teritorij. Zakon je bio karikaturalan u mnogim elementima, to se naro\xc4\x8dito vidjelo u proizvoljnim odlukama u odnosu na ju\xc5\xbenoafri\xc4\x8dke mulate za koje su odre\xc4\x91ivani bantustani u koje su se oni morali preseliti - bez ikakve logike i zdrave pameti. Nakon tog je uslijedio period prisilnog preseljenja crnaca u njihove homelande, tako da je oko 3,5 milijuna ljudi protjerano iz svojih domova 1960.-ih, 1970.-ih i 1980.-ih. _NEWLINE_Vlada u Pretoriji uop\xc4\x87e nije krila svoje krajnje namjere, da na taj na\xc4\x8din iseli sve crnce iz Ju\xc5\xbenoafri\xc4\x8dke Unije, tako je ministar informacija Connie Mulder 7. velja\xc4\x8de 1978. izjavio:_NEWLINE_ \xe2\x80\x9eAko se na\xc5\xa1a politika u odnosu na crno stanovni\xc5\xa1tvo ostvari kako smo je zamislili, ne\xc4\x87e ostati ni jedan crni gra\xc4\x91anin u Ju\xc5\xbenoafri\xc4\x8dkoj Uniji. Svatko \xc4\x87e biti upu\xc4\x87en u svoju crna\xc4\x8dku nezavisnu dr\xc5\xbeavu na \xc4\x8dastan na\xc4\x8din, a ovaj se Parlament vi\xc5\xa1e ne\xc4\x87e baviti njima.\xe2\x80\x9c_NEWLINE_Me\xc4\x91utim taj cilj nije nikad postignut, \xc4\x8dak i na vrhuncu politike odvojenog razvoja, samo je 55% ju\xc5\xbenoafri\xc4\x8dkih crnaca stalno \xc5\xbeivjelo u svojim bantustanima. Ostatak je \xc5\xbeivio u odvojenim prigradskim naseljima uz bijela\xc4\x8dke gradove ili kvartovima predvi\xc4\x91enim za njih, u skladu sa zakonodavstvom apartheida. Najkrupniji razlog zbog kog je to tolerirano bio je u \xc4\x8dinjenici da je gospodarstvo Ju\xc5\xbenoafri\xc4\x8dke Unije u velikoj mjeri ovisila o crna\xc4\x8dkoj radnoj snazi._NEWLINE_Vlada Ju\xc5\xbenoafri\xc4\x8dke Unije naknadno je proglasila \xc4\x8detiri bantustana nezavisnim; Transkei - 1976., Bophuthatswanu - 1977., Vendu - 1979. i Ciskei]] - 1981. \xc5\xa0est drugih bantustana ostalo je samo autonomno, bez nezavisnosti; Gazankulu, KwaZulu, Lebowa, KwaNdebele, KaNgwane i Qwaqwa. Unato\xc4\x8d silnim naporima vlade iz Pretorije, da propagira bantustane kao nezavisne dr\xc5\xbeave, samo je Izrael neformalno priznao bantustan Transkei, nijedna dr\xc5\xbeava svijeta nije slijedila njihov primjer. Samo dva bantustana Ciskei i Qwaqwa imala su kompaktni teritorij (koji je imao i neku povijesnu pozadinu), svi ostali bili su sastavljeni od 2 do 30 enklava razasutih po zemlji. Granice bantustana \xc4\x8desto su mehani\xc4\x8dki iscrtavane, zbog tog se dogodio paradoksalni slu\xc4\x8daj da je ambasada Ju\xc5\xbenoafri\xc4\x8dke Unije u bantustanu Bophuthatswana morala biti premje\xc5\xa1tena, jer se naknadno ustanovilo, da je izgra\xc4\x91ena na teritoriju koji je formalno pripadao Ju\xc5\xbenoafri\xc4\x8dkoj Uniji._NEWLINE_Po bantustanima je formalno vladala crna\xc4\x8dka elita u obliku neke vlade, koja je usko sura\xc4\x91ivala s vladom Ju\xc5\xbenoafri\xc4\x8dke Unije. Te vlade obavljale su neke funkcije vlasti u podru\xc4\x8dji,a \xc5\xa1kolstva, zdravstva i provedbi zakona. Vlade tih bantustana su nominalno bile odgovorne svojim zakonodavnim izabranim skup\xc5\xa1tinama, ali su po brojnim bantustanima, vladali vojni re\xc5\xbeimi, koji su na vlast do\xc5\xa1li vojnim udarom.\n_START_SECTION_\n\xc5\xbdivot po bantustanima\n_START_PARAGRAPH_\nTeritoriji bantustana, ne samo da su bili besramno mali, ve\xc4\x87 su bili u vrlo zaba\xc4\x8denim i siroma\xc5\xa1nim dijelovima zemlje (bez izvora vode, rudnih blaga, i na vrlo siroma\xc5\xa1nom tlu), prenaseljeni, zbog malog teritorija. Samo jedna tre\xc4\x87ina ukupnog crnog stanovni\xc5\xa1tva \xc5\xbeivjela je u \xc5\xa1est autonomnih bantustana, a oko jedne \xc4\x8detvrtine u \xc4\x8detiri nezavisna bantustana. Ostatak crna\xc4\x8dkog stanovni\xc5\xa1tva \xc5\xbeivio je po Bijela\xc4\x8dkoj Ju\xc5\xbenoj Africi, - katkad pravno legalno (uz dozvolu rada i boravka), ali u puno slu\xc4\x8dajeva - ilegalno. Najve\xc4\x87i postotak mladih bio je primoran na migraciju u potrazi za poslom. Nakon \xc5\xa1to bi im radni ugovori istekli ili kad su postali prestari za rad, bili bi deportirani natrag u svoj bantustan. U cini\xc4\x8dnom jeziku apartheida, bantustani su postali odlagali\xc5\xa1ta za "ljudski otpad". _NEWLINE_Kreatori bantustana nadali su se da \xc4\x87e uz njihove granice izrasti tvornice, koje \xc4\x87e se koristiti jeftinom radnom snagom, ali najve\xc4\x87i dio tih \xc5\xbeelja ostali su pusti snovi. I sve druge inicijative koje su trebale stvoriti iluziju \xc5\xbeive gospodarske aktivnosti po bantustanima - tako\xc4\x91er su propale. Tako da su se jedino time okoristili pojedini bijeli farmeri u blizini bantustana, koji su dnevno krijum\xc4\x8darili crne radnike, da rade za njih.  Na kraju je ve\xc4\x87ina bantustana ovisila o financijskoj pomo\xc4\x87i ju\xc5\xbenoafri\xc4\x8dke vlade. Tako je 85% prihoda Transkeija sredinom 1980.-ih dolazilo kao pomo\xc4\x87 od vlade iz Pretorije. \xc5\xa0iroko rasprostranjena korupcija s druge strane, onemogu\xc4\x87avala je da se ta pomo\xc4\x87 osjeti u \xc5\xbeivotima ve\xc4\x87ine gra\xc4\x91ana bantustana. Siroma\xc5\xa1tvo je ostalo akutni problem svih bantustana, uz veliki mortalitet djece. I pored drakonske kontrole, koliko se i gdje zemlje smije obra\xc4\x91ivati i broja stada koje su stanovnici bantustana smjeli imati, ipak je ve\xc4\x87ina zemlje po bantustanima prekomjerno iskori\xc5\xa1tavana, pa je to dovelo do erozije tla. _NEWLINE_Veliki izvor prihoda bantustana bile su kockarnice i klubovi za odrasle (prostitucija), koje je vlada Ju\xc5\xbenoafri\xc4\x8dke Unije zabranila na svom teritoriju kao "nemoralne". Mo\xc4\x87 crne elite po bantustanima uglavnom je po\xc4\x8divala na tim prihodima. Na taj na\xc4\x8din je izgra\xc4\x91en ju\xc5\xbenoafri\xc4\x8dki Las Vegas - Sun City u Bophuthatswani.\n_START_SECTION_\nBantustani nakon slobodnih izbora 1994.\n_START_PARAGRAPH_\nNakon ubrzanog raspada apartheida krajem 1980.-ih, vlada Ju\xc5\xbenoafri\xc4\x8dke Unije odustala je od daljnje namjere da i preostalih 6 bantustana proglasi nezavisnim. Nakon prvih slobodnih demokratskih izbora, u kojima su pravo glasa imali svi gra\xc4\x91ani Ju\xc5\xbenoafri\xc4\x8dke Unije i usvajanja novog Ustava 27. travnja 1994., svih 10 bantustana je ukinuto i ukorporirano u novu - staru dr\xc5\xbeavu Ju\xc5\xbenoafri\xc4\x8dku Republiku kao sastavni dijelovi njenih novih 9 provincija, a svi gra\xc4\x91ani dobili su ju\xc5\xbenoafri\xc4\x8dko dr\xc5\xbeavljanstvo.  Ukidanje bantustana pro\xc5\xa1lo je manje vi\xc5\xa1e mirno, osim u slu\xc4\x8daju Bophuthatswane i Ciskeja, jer su tamo morale intervenirati ju\xc5\xbenoafri\xc4\x8dke snage sigurnosti u o\xc5\xbeujku 1994._NEWLINE_Iako su bantustani ukinuti, tragovi njihove egzistencije, jo\xc5\xa1 uvijek mu\xc4\x8de novu ju\xc5\xbenoafri\xc4\x8dku vlast, po\xc4\x8dev\xc5\xa1i od ekolo\xc5\xa1kih problema (erodiranog i deforestiranog tla) do pravnih problema preraspodjele zemlji\xc5\xa1ta i zahtjeva za od\xc5\xa1tetu onih koji su prisilno seljeni.'